### Beslutningstema

Revurdering af praksis for opkrævning af løbende garantiprovision i forbindelse med kommunegaranti på forsyningsområdet.

### Historik

Kommunalbestyrelsen godkendte 29. august 2018 tilrettet administrationspraksis for lån med kommunegaranti i Tønder Kommune. Fastsættelse af garantisatser for de enkelte selskaber blev efterfølgende godkendt i Kommunalbestyrelsen den 30. januar 2019.

Ultimo 2018 gennemførte revisionsfirmaet BDO en gennemgang og økonomisk vurdering af en række forsyningsselskaber i Tønder Kommune. Notatet fra BDO var baggrund for, at Kommunalbestyrelsen den 30. januar 2019 efterfølgende fastsatte niveauet for løbende garantiprovision for de enkelte forsyningsselskaber.

I ”Carina Overgaard for lån med kommunegaranti i Tønder Kommune” fremgår det, at risikovurderingen skal foretages af eksternt revisionsfirma hvert 3 år.

Med henblik på at gennemføre risikovurderingen igen afholdt Tønder Kommune møde med BDO den 13. oktober 2022 omkring genberegning af garantiprovision for forsyningsvirksomheder. I forlængelse af mødet udarbejdede BDO en kortfattet beskrivelse af principperne for kommuners fastsættelse af garantiprovision.

Mødet og det efterfølgende notat samt kontakt til KL og andre kommuner har givet anledning til at revidere den nuværende praksis for Tønder Kommune. Ny praksis, som indarbejdes i
"Administrationspraksis for lån med kommunegaranti for forsyningsselskaber", fremgår herunder:

Grundlæggende regler og fortolkning

En kommunal garantistillelse indebærer dels en form for støtte til det selskab, som kommunen stiller garantien for, og dels en økonomisk risiko for kommunen. Derfor skal kommunen opkræve garantiprovision som vederlag for garantistillelsen. Ellers vil det dels være i strid med det kommunale ”hvile-i-sig-selv-princip” samt EU kommissionens regler om statsstøtte for de forsyningsselskaber, som omfattes heraf.

En kommunes hjemmel til at stille lånegaranti følger af kommunalfuldmagtsreglerne, men er nogle steder skrevet konkret ind i den konkrete lovgivning på forsyningsområdet (vandsektorloven, varmeforsyningsloven m.v.)

Ud over retsgrundlaget for at give en garanti skal kommunen sikre sig et passende vederlag (garantiprovision), som matcher risikoen. Vederlaget skal være på markedsniveau, således at det netop undgås, at det vil være statsstøtte eller i strid med hvile-i-sig-selv-princippet.

Krav til låntagende virksomhed og lånefinansiering

Tønder Kommune stiller som betingelse for at yde garanti følgende krav til lånet og finansieringens sammensætning:

* Låntageren må ikke være en kriseramt virksomhed. En kommunal garanti kan i dette tilfælde være i strid med den almindelige kommunalretlige grundsætning om, at kommunens aktiviteter og dispositioner skal være økonomiske forsvarlige.
* Det specifikke beløb for lånet, hvortil der søges om garantistillelse, skal angives nøjagtigt, herunder eventuel anden medfinansiering af projektet og dokumentation herfor.

Tønder Kommune kan dog acceptere at stille garanti for midlertidige byggekreditter, hvor alene beløbsloftet for disse kendes. Disse skal dog konverteres til et lån på maksimalt beløbsloftets størrelse, når perioden, hvori de er optaget, udløber.

Der beregnes garantiprovision ved garantistillelse for byggekreditter.

* Garantiens størrelse kan måles korrekt og endeligt på det tidspunkt, hvor den stilles.
* Lånet skal have tilknyttet en afdragsprofil.
* Garantistillelsen betinges af, at der ikke uden [adresse] forudgående accept optages lån, hvor der stilles sikkerhed i virksomheden.

Fastlæggelse af garantiprovisionens niveau

Uanset selskabsform skal garantiprovisionens størrelse fastsættes på baggrund af en kreditvurdering.

Følgende principper anvendes for fastsættelse af løbende garantiprovision:

1. Ekstern rådgiver anvendes til at foretage kreditvurdering
2. EU Kommissionens prædefinerede satser (Safe Harbour) anvendes som udgangspunkt for vurderingen, når det er muligt
3. Medio 2023 foretages ny kreditvurdering af alle selskaber, hvor Tønder Kommune har givet garanti primo 2023
4. Ved sagsbehandling af ansøgninger om kommunegaranti i 2023 indhentes særskilt kreditvurdering. Udgiften hertil dækkes af stiftelsesprovisionen.
5. Ekstern rådgiver foretager herefter en årlig revurdering af niveauet for løbende garantiprovision
6. Ved særligt væsentlige ændringer i selskabers rammevilkår foretager ekstern rådgiver ekstraordinær kreditvurdering
7. Tønder Kommune udmelder eventuelle fremadrettede justeringer af garantiniveau til berørte selskaber
8. Ud over den løbende garantiprovision betaler selskaberne alle udgifter til kreditvurdering. Opkrævningen sker samtidig med opkrævning af løbende garantiprovision
9. Løbende garantiprovision opkræves årligt bagud. Vurdering af garantiniveau foretaget af rådgiver i 2023 anvendes ved den bagudrettede opkrævning primo 2024

Den ændrede praksis, blev godkendt i Kommunalbestyrelsen den 26. januar 2023.

### Sagsfremstilling

Som følge af den ændrede praksis blev forsyningsselskaberne via mail den 20. februar orienteret om de nye ændringer, herunder at der i 2023 ville blive foretaget en ny kreditvurdering, hvor Tønder Kommune har givet garanti primo 2023.

Selskaberne blev endvidere oplyst om, at den årlige kreditvurdering vil koste mellem 14.000 - 20.000 kr., som opkræves samtidig med opkrævning af den løbende garantiprovision.

Birgit Holst på kreditvurderingen har givet en del reaktioner fra forsyningsselskaberne, som er utilfredse med, at de pålægges en ekstra udgift, som de ikke selv har indflydelse på.

Forvaltningen har efterfølgende i brev af 13. november oplyst, at idet omfang der er tale om en garanti for et lån med en lav restgæld/-løbetid, og hvor vurderingen er, at risikoen er tilsvarende lav, vil der som udgangspunkt alene blive gennemført en intern kreditvurdering. (Vurderingen er selskaber med et samlet engagement under 1 mio. kr.).

Som følge heraf foreslås det, at udgiften i 2023 ekstraordinært finansieres af merindtægter for nye garantistillelser i 2023, og at der i løbet af 2024 følges op på, om der eventuelt er nye vejledninger om garantistillelser på vej, herunder konkrete regler for opkrævning af garantiprovision.

Det kan oplyses, at de samlede udgifter til de nye eksterne kreditvurderinger skønnes at koste 244.000 - 340.000 kr.

### Direktionen indstiller,

|  |  |
| --- | --- |
| at | selskaber med et samlet engagement under 1 mio. kr. gennemføres ved en intern kreditvurdering, |
| at | de samlede udgifter til ekstern kreditvurdering i 2023, som skønnes at koste 244.000 - 340.000 kr. ekstraordinært finansieres af merindtægter for nye garantistillelser i 2023, |
| at | eventuelle uhensigtsmæssigheder i gældende praksis i forhold til de årlige kreditvurderinger eller indhold i øvrigt revurderes i løbet af 2024, og |
| at | indstillingen videresendes i Kommunalbestyrelsen. |

Beslutning fra Økonomiudvalget, 14. december 2023, pkt. 3:

Indstillingen anbefales.

### Beslutning

Indstillingen godkendt.

Kristian Henriksen, Sørine Lauridsen og Steve Andresen deltog ikke i mødet.